ועדת הכלכלה, כנסת 19, פרוטוקול מספר 390, 2014-11-24 13:30

אבישי ברוורמן: אני פותח את ישיבת הוועדה בנושא:

אבישי ברוורמן: הצעת חוק הרשות לפיתוח הנגב (תיקון מס' 4) (תיקון), התשע"ג-2013, של חברי הכנסת רוברט אילטוב ודוד רותם.

אבישי ברוורמן: נמצא אתנו חבר הכנסת אילטוב וגם חבר הכנסת חסון.

אבישי ברוורמן: ההצעה הזאת עברה ב-23 באוקטובר 2013 בקריאה טרומית.

אבישי ברוורמן: ב-19 בפברואר 2014 התקיים בוועדה דיון ראשון.

אבישי ברוורמן: אני מקווה שהוועדה תסיים היום את ההכנה, כדי שהצעת החוק תועבר לקריאה ראשונה.

אבישי ברוורמן: חבר הכנסת אילטוב, אבקש בקצרה שתציג את החוק, בבקשה.

רוברט אילטוב: תודה רבה, אדוני היושב ראש.

רוברט אילטוב: הצעת החוק באה לתקן את הצעת החוק המוקדמת.

רוברט אילטוב: חבר הכנסת חסון ואני טיפלנו בסוגיה והסדרנו את סוגיית חוות הבודדים.

רוברט אילטוב: נשאר חלק קטן מאוד מחוות הבודדים שלא במסגרת אותו החוק.

רוברט אילטוב: אני הגשתי את התיקון כדי לכלול את כל אותן חוות שלא יכולות היו להיכנס במסגרת החוק.

רוברט אילטוב: חבר הכנסת חסון הגיע להסכמות עם הגופים הנוגעים בדבר, כדי שלא נמשיך לקדם את החוק אלא אם נגיע להסדר על פי החוק ונכניס את כולם לאותו הסדר.

רוברט אילטוב: לצערנו, עד היום הדברים דחויים בלשון המעטה.

רוברט אילטוב: שנה שלמה מושכים באף את החוואים, ובעצם גרמו לכך שעצרנו את החקיקה.

רוברט אילטוב: עכשיו אני מבקש לקדם אותה.

אבישי ברוורמן: כמו שאני מבין, חבר הכנסת אילטוב, הרצון היה לגמור את זה ללא חקיקה, אבל מכיוון שזה נתקע בצנרת, אנחנו משתמשים בחוק כחולץ פקקים.

אבישי ברוורמן: אני אתן לאחד ממחלצי הפקקים הידוע, ישראל חסון, לומר את דברו, בבקשה.

ישראל חסון: בהמשך לדיון הקודם, אני רוצה לשתף אותך שדווקא במקרה הזה צריך לתת ציון גבוה למשרד המשפטים ולמועצת המינהל.

ישראל חסון: הם אישרו ופתרו את הבעיה לגבי שלוש חוות.

<אמיר ביידא: אחד מהם הלך לעולמו.

ישראל חסון: עכשיו אני אספר.

ישראל חסון: שלוש החוות הללו, הנייר מחכה לחתימה של שר האוצר כבר מזה שבעה חודשים.

אבישי ברוורמן: הם קיצצו בתקציב ואין עט במשרד האוצר?

ישראל חסון: אין עט.

ישראל חסון: אחד מהם, כשאני ביקרתי אותו לפני חודש, היה במצב לא פשוט.

ישראל חסון: האדם הזה פונה מימית, לאחר מכן פונה מגוש קטיף והמדינה הבטיחה לו לקבל כפיצוי את הדבר הזה.

ישראל חסון: הוא לא הצליח להגיע לסוף הדרך והוא הלך לעולמו לפני שבוע וחצי.

אבישי ברוורמן: זכרו ברוך.

ישראל חסון: זכרו לברכה.

ישראל חסון: שוב אנחנו נדרשים לדבר הזה, מסיבה מאוד פשוטה, משום שיש איזשהו יועץ משפטי בחשב הכללי, שמטיל ספק בייעוץ המשפטי של כל הגורמים האחרים.

<אוראל יפרח: ברשותך, אני רוצה קצת לתקן.

<אוראל יפרח: אין יועץ משפטי שמטיל ספק בעמדה המשפטית של משרד המשפטים.

<אוראל יפרח: אני אתן רקע קצר על השתלשלות האירועים ממרץ 2014, מאז שזה אושר בוועדת הפטור, וזה יעשה לנו סדר.

<אוראל יפרח: לדעתי, לא צריך כאן חולץ פקקים, כי הפקק די נחלץ.

<אוראל יפרח: אני אסביר שבמרץ 2014 אכן בוועדת הפטור של מועצת מקרקעי ישראל אישרו את הקצאות הקרקע לשלוש החוות לפי תקנה 3(28), קרי אישור שר אוצר.

<אוראל יפרח: בקשות הפטור הועברו אלינו, אנחנו בחנו אותן, ובהמלצת הלשכה המשפטית שלנו העברנו מספר שאלות הבהרה לרשות מקרקעי ישראל ולמשרד המשפטים.

<אוראל יפרח: אנחנו קיבלנו תשובה בתחילת אוקטובר.

<אוראל יפרח: מתחילת אוקטובר התחלנו את תהליך בחינת הפטור והמלצה לאישור השר.

<אוראל יפרח: תוך כדי התהליך - - -

ישראל חסון: קחו עוד קצת זמן, אחד מהם שירת במילואים, סטטיסטית הוא יהיה עוד בשני מבצעים עד אז.

ישראל חסון: אני בכוונה אומר לך את זה, כי אותו אדם הפסיד גם 150,000 שקל בדרך.

<קריאה: גם אנחנו משרתים במילואים - - -

אבישי ברוורמן: עזבו, תסיים כי אני רוצה להתקדם.

<אוראל יפרח: תוך כדי בחינת הבקשות שהוגשו אלינו, זיהינו איזושהי טעות לדעתנו בחישוב הסכום, שצריך להיות משולם על ידי אותם חוואים.

<אוראל יפרח: הפנינו את זה לרשות מקרקעי ישראל.

<אוראל יפרח: הרשות הסכימה עם העמדה שלנו, וכרגע נכון להיום הגישו הצעת הנהלה חדשה, שתעלה מחר לדיון בהנהלת רשות מקרקעי ישראל.

<אוראל יפרח: ברגע שהיא תאושר ברשות מקרקעי ישראל בוועדת הפטור, אני יכול להגיד שתוך ימים ספורים אנחנו מחתימים את השר ומאשרים את זה.

אבישי ברוורמן: זה נורא מוזר, היום אנחנו דנים ומחר זה עולה.

אבישי ברוורמן: ..

רוברט אילטוב: ככה זה קורה לפני כל ועדת כלכלה.

<אוראל יפרח: דרך אגב, זה היה אמור להיות ביום שלישי שעבר וזה נדחה ליום שלישי הזה בלי קשר.

אבישי ברוורמן: לא חשוב, זו היתה הערה איך אלוהים מסנכרן לנו את כל התהליכים האלה.

אבישי ברוורמן: אם כך, אנחנו יכולים להגיע להקראה?

אבישי ברוורמן: הערה כללית לחברת הכנסת זנדברג, ואנחנו עוברים להקראה.

אבישי ברוורמן: חבר הכנסת רוברט אילטוב, אתה תהיה היום הקריין.

תמר זנדברג: שני דברים כלליים, אחד לנושא של הוספת נציג החטיבה להתיישבות.

אבישי ברוורמן: זה בסעיף שעוד לא קראנו.

תמר זנדברג: זה לא סעיף ספציפי, זאת הערה כללית לאחד הסעיפים בחוק.

תמר זנדברג: אני אגיד את זה אחרת, שני עקרונות בחוק הזה, שזה חוק די קצר, בהמשך ישיר לדיון הקודם, מצביעים על בעייתיות.

תמר זנדברג: אני לא יודעת מה הכוונה ומה המטרה של החוק הזה.

תמר זנדברג: אני באמת מכבדת אתכם, חברי הכנסת ישראל חסון ורוברט אילטוב, שאתם פותרים עוול לשיטתכם.

תמר זנדברג: בעיניי אתם משרתים מדיניות שהיא שגויה לטעמי במישור התכנוני והמרחבי של ישראל.

תמר זנדברג: אבל שני הדברים האלה מראים שיש כאן

תמר זנדברג: ניסיון לעקוף או לכופף את דרך המלך של התכנון והבנייה בישראל בכל מיני דרכים עוקפות.

תמר זנדברג: אחד זה נציג החטיבה להתיישבות, שברור לנו מה בא לעשות שם.

תמר זנדברג: שניים, בשינוי ההגדרה של פולש.

תמר זנדברג: אם בגבעת עמל ואם בכפר שלם ואם בנגב, ביישובים הלא מוכרים, רק מה לעשות של הבדואים, אנשים יכולים להיות מוכרים ולהיחשב פולשים ולעמוד בפני פינוי בלי פיצויים או עם פיצוי מאוד מאוד אפסי וסמלי בגלל שמישהו לא חפץ ביקרם – וכאן אנחנו רואים את אלה שחפצים ביקרם, ולכן בחוקים עוקפים הם לא יוגדרו פולשים – אתי וכולם, אתם באמת נשלחתם על ידי הממשלה לעשות דבר שבעיני הוא שגוי.

תמר זנדברג: אבל זה לא יכול להיות שאגב כך נשלח בחוקים אחרים לעקוף דברים שמתקדמים בדרך רגילה כמו לשאר תושבי המדינה, העיר, הכפר, האזור, וזה בחוקי התכנון והבנייה.

ישראל חסון: יש פה טעות יסודית בהתייחסות שלך, משום שהפרויקט שעליו פה מדובר זה פרויקט דרך היין.

ישראל חסון: זה פרויקט שעבר את מוסדות התכנון, שקיבל אישור של מוסדות התכנון.

ישראל חסון: זה פרויקט שמומן בתכנון שלו גם על ידי מדינת ישראל.

תמר זנדברג: אז ממה נפשך, למה צריך לקבוע מי לא יוגדר פולש?

תמר זנדברג: אם כך מה הבעיה?

רוברט אילטוב: יש פה מצב עובדתי קיים, שאותו צריך לפתור.

תמר זנדברג: אני הבנתי בדיוק מה אתם מנסים לעשות, אבל בגבעת עמל יש אנשים שנולדו לפני 50 ו-60 שנה וקוראים להם פולשים והולכים לפנות אותם, למרות שגם מדובר באותה התאמה לחוק התכנון והבנייה.

רוברט אילטוב: אלה סוגיות שונות.

רוברט אילטוב: אחרי שהנחנו את הצעת החוק, הגענו לאיזושהי הבנה עם המשרדים.

רוברט אילטוב: במסגרת הפתרונות שקיימים במסגרת החוקית, אפשר להגיע לפתרונות.

רוברט אילטוב: אכן יש איזושהי דרך שעברנו, אבל לא מצאנו את הפתרון הסופי עד היום, ולכן אנחנו מתקדמים עם החוק.

רוברט אילטוב: אם הנושא של החטיבה להתיישבות מפריע לך, אם לא יהיה חוק אז - - -

ישראל חסון: אבל זה לא בחוק הזה.

תמר זנדברג: אני קוראת את דברי ההסבר שלך, חבר הכנסת רוברט אילטוב.

רוברט אילטוב: יכול להיות שטעו.

תמר זנדברג: אני קוראת בדברי ההסבר, שיוקם בהסכמת רשות מקרקעי ישראל, לרבות באמצעות מי מטעמו כגון משרד החקלאות או החטיבה להתיישבות - - -

רוברט אילטוב: לא, אנחנו קוראים את החוק.

<סער פאוקר: זה לא נציג החטיבה, זה תיאום עמה.

<אתי בנדלר: חברת הכנסת זנדברג, עדיין לא התחילו לקרוא את ההצעה ולא הסבירו.

<אתי בנדלר: אני מוכרחה לומר, שאני לכשעצמי באמת לא כל כך מבינה את הקשר בין שתי החוות – אני הבנתי שלגביהן יש בעיה – לבין ההצעה.

<אתי בנדלר: זה כנראה יובהר בעת הקריאה, אני לא יודעת.

אבישי ברוורמן: אם עורכת דין בנדלר לא מבינה את הקשר, אנחנו צריכים שהיא תבין את הקשר, כי המטרה שלנו לפתור את הקשר.

אבישי ברוורמן: אם אין קשר בין החוק לדברים האלה, בבקשה תציגי את שאלותיך, עורכת הדין בנדלר.

ישראל חסון: אני אסביר לך, עורכת הדין בנדלר.

ישראל חסון: את זוכרת שאנחנו קבענו תנאי סף לכניסה לוועדה, מי רשאי לעמוד?

<אתי בנדלר: נכון.

ישראל חסון: לפי הדבר הזה, היו שתי חוות גבוליות וחווה שלישית, שבכלל היתה בסטטוס אחר, אשב"א.

ישראל חסון: היא בסטטוס אחר לחלוטין.

ישראל חסון: ניסינו לפתור את זה בהידברות.

ישראל חסון: ההידברות לא צלחה בשלב הראשון.

ישראל חסון: הגשנו הצעת חוק, ההידברות פתאום הפכה להיות פורייה ומועילה, ואכן התקדמה.

ישראל חסון: את שמעת פה את התהליך.

<אתי בנדלר: זאת אומרת שאלה אותן חוות, שברור שלא עונות על תנאי החוק היום, על תנאי הסף?

ישראל חסון: על תנאי הסף הקודמים, הן גבוליות בהגדרה של תנאי הסף.

<אמיר ביידא: לא נחתם חוזה ביניהן לבין המינהל.

<אמיר ביידא: לפי החוק, צריך שיהיה חוזה, ולכן נותרו שתי חוות.

<אמיר ביידא: החווה השלישית זאת חווה של המנוח שלמה אזולאי, זכרו לברכה, זה לא קשור לשתי החוות האלה.

<אמיר ביידא: שתי החוות הבודדות האלה שנשארו, לא נחתם איתן חוזה עם מינהל מקרקעי ישראל, ולכן גם לעמדת מינהל מקרקעי ישראל הן לא נכנסות לגדרו של החוק, ואז בהתאם למה שחבר הכנסת חסון אמר, התנהלו מגעים, ובסופו של יום, באמת ועדת הפטור, הנהלת המינהל - - -

<אתי בנדלר: היא מצאה את הדרך.

<אמיר ביידא: לפי תקנה 3(28), בנסיבות מיוחדות ונדירות, ואנחנו מחכים עכשיו.

<אמיר ביידא: עכשיו זה הדיון עם שר האוצר.

<אתי בנדלר: לצורך חתימת חוזה.

<אתי בנדלר: אם ייחתם איתם חוזה, הם יוכלו לאחר מכן להיכנס לגדרי החוק?

<אמיר ביידא: ברגע שזה יאושר, הן לא נכנסות לחוק, אבל בתור חוות בודדים כן, הן בדרך היין.

<אתי בנדלר: זאת אומרת, לגבי ההוראות הראשיות של החוק, לא הוראת המעבר.

<אתי בנדלר: עכשיו אני מבינה, שבכל זאת הוועדה רוצה לקדם בשלב זה את הצעת החוק.

רוברט אילטוב: אנחנו נראה איך הם מתקדמים ואם הגיעו להסכם.

רוברט אילטוב: אתה רואה איך הדברים מתנהלים.

<אמיר ביידא: אני רוצה להעיר עוד הערה אחת.

<אמיר ביידא: דובר כאן הרבה על אוכלוסיות נוספות.

<אמיר ביידא: אני חושב שהצעת החוק הזאת עלולה לפתוח פתח למחוזות, שאנחנו לא רואים אותם, או לא חפצים בהם, של מחזיקי קרקע רבים נוספים.

רוברט אילטוב: לכן אנחנו רוצים פתרון, ולא רוצים להתקדם בחוק.

<אמיר ביידא: ולכן אני חושב שיכול להיות, שכדאי אולי לחברי הכנסת הנכבדים לשקול ולראות איך באמת תתקדם ההצעה ואיך תתקבל ההחלטה לפני שממשיכים.

אבישי ברוורמן: אנחנו נעקוב אחרי זה בין הקריאה הראשון לקריאה השנייה והשלישית.

<סער פאוקר: אני ד"ר סער פאוקר מהתאחדות האיכרים ופה גם בשם המועצה האזורית רמת הנגב.

<סער פאוקר: אני חייב להגיד, ואמרתי את זה גם בדיון הקודם, שלדעת המועצה האזורית רמת הנגב וגם לדעתו של – ואני נתלה פה באילן גדול – פרופסור מני מאוטנר, שהגיש חוות דעת ארוכה ומפורטת בנושא הזה, איש שאין עוררין על המקצועיות שלו ועל האינטגריטי שלו; שתי החוות האלה שמדובר עליהן – על השלישית יש נסיבות אחרות, שהן עוד יותר טובות – זכאיות לקבל את האישור גם לפי החוק הקיים.

<סער פאוקר: עלתה שם שאלה משפטית, מה פירוש נחתם חוזה והאם שני מסמכים, אחד שולח מסמך והשני עונה לו, האם זה חוזה או לא.

<סער פאוקר: פרופסור מאוטנר ענה כפי שענה, אנחנו סברנו שאפשר וצריך להסדיר אותן במסגרת החוק הקיים.

<סער פאוקר: מאחר שהדבר הזה לא הסתייע, היה איזשהו סוג של deadlock בוועדה הבין-משרדית, לא הצליחו לגבש שם החלטה.

<סער פאוקר: היתה יוזמת החקיקה הזאת, שאגב גם אמורה לסייע לחוואים נוספים במקומות אחרים, כשיש גם נסיבות אחרות.

<סער פאוקר: אבל חשוב להגיד כאן, שהאנשים האלה לשיטתנו נמצאים שם כדין, ויש להם זכות גם לפי החוק הקודם.

<סער פאוקר: הערה שנייה שרציתי להעיר, נאמר כאן לגבי טעות.

<סער פאוקר: מה שאנחנו שמענו לפחות במועצה זה שבמשרד האוצר מנסים להחיל על שתי החוות האלה שיטת חישוב אחרת, שלא קיימת בשום מקום אחר, ולחייב אותן בסכומי עתק שאף אחד אחר לא מחויב.

<סער פאוקר: לכן גם את זה אני חייב לשים על השולחן הזה.

רוברט אילטוב: זה יגיע לדיון בוועדות.

<דוד קלינגר: שמי דודו קלינגר, ואני מחוות מעיין הנעורים שברמת נגב.

<דוד קלינגר: אנחנו זקוקים לתיקון החוק הזה, מפני שמסתבר שבלעדיו המדינה לא מצליחה לעמוד בהחלטות הממשלה ובהבטחות השלטוניות של עצמה, שניתנו כאן בבתי משפט על ידי נציגיה.

<דוד קלינגר: תיקון החוק לנגב משנת 2010 בא להסדיר את נושא החוות החקלאיות והתיירותיות בנגב, אך למרבה הצער מסתבר שגם כשעמדנו בתנאים, חלק מהחוות לא אושרו בוועדה, ומאוחר יותר אותו יועץ משפטי שהתנגד להעברתן בוועדה, הסכים להעבירן בוועדת הפטור של רמ"י.

<דוד קלינגר: לפני כשנה, לאחר מאבקים משפטיים, הודיעה המדינה בבית משפט עליון, שהיא דוחה ומוחקת את התביעות כנגד החוות, כיוון שחל שינוי במדיניות.

<דוד קלינגר: במקביל התחייבה להסדיר את החוות, שמצבן החוקי לא הוסדר עדיין.

<דוד קלינגר: המשנה ליועץ המשפטי לממשלה הודיע בכתב לעורכי דינו, שתוך 45 יום יוסדר הנושא.

<דוד קלינגר: עד היום לא מצליחה המדינה לעמוד בהבטחות, ונראה שכל פקיד או יועץ משפטי מנסה להעלות חסמים, להמציא דרכים על מנת לעכב את ביצוע ההחלטה מטעמים בלתי ברורים.

אבישי ברוורמן: אנחנו הבנו שהחוק הזה הוא כמו שוט.

אבישי ברוורמן: אם זה היה מתבצע, הוא לא היה קיים.

<אוראל יפרח: אני רוצה להתייחס לטענה שמשרד האוצר ממציא שיטות חישוב חדשות.

<אוראל יפרח: משרד האוצר לא יוצר שיטות יש מאין.

<אוראל יפרח: מה שביקשנו מרשות מקרקעי ישראל זה שיפעלו בהתאם לכללים הנהוגים במינהל.

<אוראל יפרח: המינהל ראה את זה, לקח את ההערה שלנו לתשומת לבו ואמר: אתם צודקים, אנחנו רוצים את זה חזרה, ההנהלה מחר תדון בזה באופן חדש.

רוברט אילטוב: בכובד ראש.

<אוראל יפרח: ופשוט תחליט על שיטת החישוב הראויה לפי הכללים של המינהל.

<אוראל יפרח: בסך הכול הפנינו את תשומת ליבם.

אבישי ברוורמן: מקובל, תודה רבה.

אבישי ברוורמן: חבר הכנסת אילטוב, קרא בבקשה את החוק.

רוברט אילטוב: "הצעת חוק הרשות לפיתוח הנגב (תיקון מס' 4) (תיקון), התשע"ג-2013 תיקון סעיף 5 1.

רוברט אילטוב: בחוק הרשות לפיתוח הנגב (תיקון מס' 4), התש"ע-2010 (להלן – החוק העיקרי), בסעיף 5 – (1) בסעיף קטן (א), בהגדרה "מקרקעין", בסופה יבוא "או מקרקעין שנעשה בהם שימוש, לפני אותו מועד, בהסכמת רשות מקרקעי ישראל או בתיאום עמה או עם גוף אחר מטעמה"; (2) בסעיף קטן (ב), אחרי "מיזם חקלאי" יבוא "מיזם תיירותי".

אבישי ברוורמן: יש הערות לכאן?

<אתי בנדלר: לי יש הערה.

<אתי בנדלר: מקרקעין היום אלה מקרקעין שלגביהם נחתם חוזה עם רשות מקרקעי ישראל לפני יום התחילה.

<אתי בנדלר: כאן מוצע להוסיף "או מקרקעין שנעשה בהם שימוש, לפני אותו מועד, בהסכמת רשות מקרקעי ישראל", עד כאן הכול בסדר, אני גם הבנתי את הסיטואציה.

<אתי בנדלר: "או בתיאום עמה או עם גוף אחר מטעמה" – "עם גוף אחר מטעמה", להבנתי, זאת פעם ראשונה שמכניסים לתוך החוק הזה גוף שהוא לא גוף ממשלתי, שמחייב אחר כך את הגופים הממשלתיים בצורה ברורה.

<אתי בנדלר: אני שואלת בצורה מאוד רצינית, כיוון שזה מרחיק לכת, האם התוספת הזאת חיונית כדי לפתור את הבעיה, בהנחה שלא תיפתר הבעיה בדרך אחרת.

<ישי פולק: איך מוגדרת קק"ל במשחק הזה?

<אתי בנדלר: קק"ל זה גוף אחר.

<אתי בנדלר: אגב, אני לא יודעת אם מטעמה, אני לא בטוחה שהיא פועלת מטעם.

רוברט אילטוב: לא, אבל אם זה בהסכם - - -

<קריאה: אם זה החטיבה להתיישבות?

רוברט אילטוב: החטיבה להתיישבות בהסכם - - -

<קריאה: ממש לא.

<אתי בנדלר: הם לא פועלים מטעמה.

<אתי בנדלר: מה שאני חוששת זה שמצד אחד אתה מכניס דבר שלא היה עד עכשיו, ומצד שני הפרשנות לא - - -

ישראל חסון: הלוואי והחוק הזה לא היה מונח.

ישראל חסון: תשאירי את זה לקריאה שנייה ושלישית.

רוברט אילטוב: בקריאה שנייה ושלישית, במידה ונצטרך, נוריד.

<אתי בנדלר: הנוסח עכשיו הוא נוסח - -

ישראל חסון: - - מרחיב מאוד?

<אתי בנדלר: מאוד מרחיב, אני אגיד לך למה, כי להבנתי לא החטיבה להתיישבות ולא קק"ל פועלים מטעם רשות מקרקעי ישראל, לכן זה לא ייתן לכם את הפתרון למה שאתם מבקשים מצד אחד, מצד שני - - -

ישראל חסון: הגברת בנדלר, הלוואי והחוק הזה לא היה מונח, אוקי?

ישראל חסון: תשאירי את זה לקריאה שנייה ושלישית.

אבישי ברוורמן: נשאיר את זה לקריאה שנייה ושלישית.

אבישי ברוורמן: אחרי שנצביע על החוק, יש לי הערה מה אני מתכונן לעשות בחוק הזה.

רוברט אילטוב: אנחנו מעריכים שתוך זמן קצר יגיעו להסכמות, ואז זה לא יהיה רלוונטי.

אבישי ברוורמן: אם כך, אני מצביע על זה.

<אתי בנדלר: אדוני, זה הולך בכל זאת אולי להתפרסם ברשומות.

<אתי בנדלר: "מקרקעין שנעשה בהם שימוש", אני לא יודעת לאיזה שימוש אדוני מתכוון, האם גרפו שם משהו, האם הכוונה היא להחזקה, החזיק בהם?

רוברט אילטוב: כן.

<אתי בנדלר: כי יש החזקה במקרקעין, יש שימוש במונח הזה בחוק זה.

<אתי בנדלר: לעשות שימוש?

<אתי בנדלר: אני לא יודעת מה זה לעשות שימוש במקרקעין, לכן אני מציעה "או מקרקעין שאדם החזיק בהם" או משהו כזה.

אבישי ברוורמן: מקובל, "החזיק בהם".

<אמיר ביידא: השתמש.

אבישי ברוורמן: החזיק בהם.

<אמיר ביידא: זה למטרה מסוימת שם, לא?

<אתי בנדלר: המטרה היא בפסקה (2) שנקראה, זה או "מיזם חקלאי" או "מיזם תיירותי" או מיזם משולב.

אבישי ברוורמן: אם כך, עם תיקון בנדלר, מי בעד?

אבישי ברוורמן: הצבעה בעד סעיף 1 – פה אחד הסעיף אושר, בכפוף לשינויים.

אבישי ברוורמן: אושר.

אבישי ברוורמן: קרא בבקשה סעיף 2.

רוברט אילטוב: "הוראות מעבר 2.

רוברט אילטוב: בקשה לקבלת אישור מאת השר לפיתוח הנגב והגליל לפי סעיף 5 לחוק העיקרי, כנוסחו בסעיף 1 לחוק זה, תוגש בתוך שישה חודשים מיום תחילתו של חוק זה.

רוברט אילטוב: "

אבישי ברוורמן: אני מעלה את זה להצבעה, מי בעד?

אבישי ברוורמן: הצבעה בעד – פה אחד הצעת חוק הרשות לפיתוח הנגב (תיקון מס' 4) (תיקון), התשע"ג-2013, אושרה.

אבישי ברוורמן: אושר.

אבישי ברוורמן: רבותי, אני מודיע לכם, הצעת החוק הזו אושרה, אבל אני מגיש בקשה לרביזיה.

אבישי ברוורמן: הבקשה שלי לרביזיה תידון בעוד שבועיים.

אבישי ברוורמן: אם עד אז יש פתרון, הוועדה תחליט, וסביר גם שתמשוך את החוק.

אבישי ברוורמן: אם לא יהיה פתרון, אמרתי בעוד שבועיים, אני אחזור בי מהבקשה לרביזיה ונפרסם את הצעת החוק.

אבישי ברוורמן: תודה רבה.